钦定古今图书集成/明伦汇编/氏族典/第387卷 > 李嗣业
## 钦定古今图书集成/明伦汇编/氏族典/第387卷 > 李嗣业

按《唐书李嗣业传》，“嗣业，字嗣业，京兆高陵人也，累功署昭武校尉，后应募安西，军中初用陌刀，而嗣业尤
善，每战必为先锋。高仙芝讨勃律，署嗣业为陌刀将，
禽其主平之，授右威卫将军。从平石国，以跳荡先锋
加特进，敌号为神通大将。初，仙芝特以计袭取石，其
子出奔，因构诸胡共怨之，以告大食，连兵攻四镇，仙”
芝为大食所败。嗣业驰守白石，手梃鏖击，仙芝乃得
还。表嗣业功，进右金吾大将军，留为疏勒镇使。安禄
山反，肃宗追之，诏至即引道。广平王收长安，嗣业统
前军，王师乱，嗣业袒持长刀，大呼出阵前步卒二千，
以陌刀长柯斧堵进，所向无前。封虢国公。与子仪等
围相州，中流矢，卧帐中。方愈，忽闻金鼓声，知与贼战，
大呼，创溃，血流数升。卒，谥曰“忠勇。”子佐国袭爵，历丹
王府长史。